
OSNUTEK ZAPISNIKA 

5. seje Odbora za spremljanje Programa evropske kohezijske politike
v obdobju 2021–2027
FAKULTETA ZA ELEKTROTEHNIKO, RAČUNALNIŠTVO IN INFORMATIKO

Univerza v Mariboru, Koroška cesta 46, Maribor

četrtek, 27. november 2025

5. redna seja Odbora za spremljanje Programa evropske kohezijske politike v obdobju 2021–2027 (v nadaljevanju OzS) je potekala v četrtek, 27. novembra 2025 od 9.00 ure dalje v Mariboru. Sejo OzS je vodil predsednik OzS, državni sekretar mag. Marko Koprivc iz Ministrstva za kohezijo in regionalni razvoj (v nadaljevanju MKRR).

Prisotni člani OzS ali namestniki po pooblastilu, prisotnih 36 od 43 vseh članov:

· Ministrstvo za kohezijo in regionalni razvoj: mag. Marko Koprivc;

· Ministrstvo za kohezijo in regionalni razvoj: mag. Mojca Aljančič;
· Ministrstvo za kohezijo in regionalni razvoj: Dimitrij Pur;
· Ministrstvo za kohezijo in regionalni razvoj: Ivana Štrkalj;
· Ministrstvo za gospodarstvo, turizem in šport: Nataša Florjančič, namestnica Alenke Marovt Novak;

· Ministrstvo za finance: Evelyn Filip;

· Ministrstvo za finance, Urad RS za okrevanje in odpornost: Josip Mihalic;

· Ministrstvo za digitalno preobrazbo: Katarina Zadnik;
· Ministrstvo za infrastrukturo: Nataša Štor Zagoričnik, namestnica Monike Pintar Mesarič;

· Ministrstvo za okolje, podnebje in energijo: Klemen Košir; 
· Ministrstvo za naravne vire in prostor: Mojca Kavčič;
· Ministrstvo za delo, družino, socialne zadeve in enake možnosti: Nika Juvan;
· Ministrstvo za kmetijstvo, gozdarstvo in prehrano: Urška Keše;

· Ministrstvo za solidarno prihodnost: Zoran Kotolenko;
· Ministrstvo za visoko šolstvo, znanost in inovacije: Brigita Žakelj;
· Ministrstvo za vzgojo in izobraževanje: Tjaša Štamcar;
· Ministrstvo za kulturo: Matej Čebohin Krt;

· Ministrstvo za zdravje: Urška Maček Možina;

· Ministrstvo za pravosodje: Helena Kovačič;

· Ministrstvo za javno upravo: Zvonko Hardi;

· Urad RS za makroekonomske analize in razvoj: Lidija Breskvar Žaucer;

· Statistični urad Republike Slovenije: Sanja Cvajdik; 

· Gospodarska zbornica Slovenije: Katja Bučan, namestnica Marjane Majerič;

· Obrtno-podjetniška zbornica Slovenije: Maja Rigač;

· Zveza svobodnih sindikatov Slovenije: Mirsad Begić;

· KNSS – Neodvisnost konfederacija novih sindikatov Slovenije: mag. Emil Kumer;

· Konfederacija sindikatov Slovenije – PERGAM: Nina Mežan;
· Združenje delodajalcev Slovenije: Lan Wudler;

· Zavod Center za informiranje, sodelovanje in razvoj nevladnih organizacij – CNVOS: Snježana Lekić, 
· Mladinski svet Slovenije: Eva Kotnik;
· Razvojni svet kohezijske regije Vzhodna Slovenija (VKR): Barbara Mikuš Marzidovšek, namestnica od Saše Aleksandra Arsenovića;

· Razvojni svet kohezijske regije Zahodna Slovenija (ZKR): Nataša Rojšek, namestnica Lilijane Madjar;

· Združenja mestnih občin Slovenije: Saša Heath-Drugovič;

· Regionalna razvojna agencija Zasavje, Zagorje ob Savi: Anja Šerc;
· Razvojna agencija Savinjsko-šaleške regije, d. o. o: Biljana Škarja;
· Rektorska konferenca Republike Slovenije: Miralem Hadžiselimović.
Ostali prisotni:

· Evropska komisija, DG REGIO: Andreas Von-Busch, Gašper Kavšek, Ema Bollen, Mihaela Beer-Nichelson
· Evropska komisija, DG EMPL: Michael Morass, Jana Trošt;
· MF-UNP: Patricija Pergar, Mirjam Novakovič;
· Ministrstvo za kohezijo in regionalni razvoj: Matjaž Dragar, Mateja Mahkovec, Nataša Zalar, Tina Čuček Šmid, Maja Martinšek, Tanja Černe Primož Šket, Bojan Perič, Irena Brcko Kogoj, Andreja Štefula, Marko Hren, Peter Medica, Sergeja Kariž, Sara Bizilj, Andreja Podpeskar, Janika Gregorič Zečevič, Tanja Vrzič, Klemen Zaletel, Petra Strugar, Špela Groznik, Boštjan Trampuž, Krunoslav Karlovčec, Brigita Tetičković, Irena Zafošnik, Brina Vrblač Novak, Oliver Butina;
· Ministrstvo za finance: Maks Pajek;
· Ministrstvo za infrastrukturo: Nataša Fras Flegar;
· Ministrstvo za okolje, podnebje in energijo: Miha Muhič;
· Ministrstvo za naravne vire in prostor: Urška Bračun;
· Ministrstvo za visoko šolstvo, znanost in inovacije: Karolina Schlegel, Damjana Karlo, Mateja Rijavec;
· Ministrstvo za vzgojo in izobraževanje: Maja Glücks;
· Ministrstvo za javno upravo: Petra Jambrošič;
· Ministrstvo za kulturo: Petra Rihtaršič;
· Ministrstvo za zdravje: Katja Kugler;
· RRA Zasavje: Maja Čepič Žnidar;

· Računsko sodišče RS: Simona Cokan, Karmen Cej.
Odsotni člani (7):
· Umanotera, Slovenska fundacija za trajnostni razvoj kot predstavnik nevladnih okoljevarstvenih organizacij, izbran s strani Zavoda Center za informiranje, sodelovanje in razvoj nevladnih organizacij – CNVOS: Jonas Sonnenschein;
· Varuh človekovih pravic RS: Urška Nardoni, odstopna izjava;

· Zagovornik načela enakosti: Katja Grubar; 
· Transparency International Slovenia – društvo Integriteta: Peter Malenšek;
· Združenje občin Slovenije: Robert Smrdelj;

· Skupnosti občin Slovenije: Ivan Žagar;

· Zavod invalidskih podjetij Slovenije/Nacionalni svet invalidskih organizacij (NSIOS): Mateja Toman.

Odsotni po členu 4(4) Poslovnika (1):

· Konfederacija sindikatov javnega sektorja: Martina Vuk.

· Društvo za razvoj slovenskega podeželja: Helena Čuk.

Odsotni po členu 4(3) Poslovnika (2):
· Urad Vlade RS za narodnosti;

· Svet Romske skupnosti Republike Slovenije;
mag. Marko Koprivc, državni sekretar MKRR in predsedujoči je otvoril peto sejo OzS Programa za izvajanje evropske kohezijske politike za obdobje 2021–2027 (v nadaljevanju Program). Uvodoma se je zahvalil Fakulteti za elektrotehniko in računalništvo v Mariboru za gostoljubje. Izpostavil je, da je odbor, ki se je zbral, ključen organ za odločanje o tem, kam se bodo usmerjala kohezijska sredstva, ter da je za učinkovito kohezijsko politiko bistveno sodelovanje in konsenz vseh pomembnih deležnikov. Pojasnil je, da so pred člani odbora pomembne odločitve glede spremembe Programa. V prvem delu naj bi pregledali koriščenje sredstev v preteklem letu in opredelili potrebne korake za dosego mejnika N+3 do konca leta, v drugem delu pa naj bi razpravljali o nadaljnjih usmeritvah, saj so se prednostne naloge spremenile.
Pozdravni nagovor Evropske Komisije

g. Michael Morass, EK, DG Empl, je poudaril, da igrajo evropska sredstva ključno vlogo pri izboljševanju kakovosti življenja v Sloveniji, ki je po številnih kazalnikih zaposlovanja in socialne politike med najuspešnejšimi državami članicami. Opozoril je, da kljub napredku obstajajo področja, kjer bi se Slovenija lahko še izboljšala, predvsem pri razvoju in nadgradnji spretnosti delovne sile ter na področju dolgotrajne oskrbe. Izrazil je prepričanje, da bo sprememba Programa, o kateri bodo razpravljali, dobra priložnost za napredek. Zahvalil se je vsem pristojnim ministrstvom, ker so pripravila akcijski načrt za spodbujanje znanj in spretnosti za spremembo Programa, ki naj bi prispeval k večji učinkovitosti Evropskega socialnega sklada v Sloveniji.

g. Andreas Von-Busch, EK, DG Regio, se je zahvalil in izrazil veselje, da bo po dveh letih premora lahko spet sodeloval ter udeležence povabil, da čim več sodelujejo s pripombami ali vprašanji. Poudaril je, da je bil Vmesni pregled ključnega pomena za oceno napredka, čeprav je morda prišel prehitro. Pozni začetki izvajanja Programov niso samo slovenski problem, temveč tudi evropski zaradi kriz in omejenih zmogljivosti. Navedel je, da je povprečje EU glede sklenjenih pogodb o koriščenju sredstev 38 %, izplačanih sredstev pa 6 %. Slovenija zaostaja za tem povprečjem, zato je potrebno pospešiti izvajanje, da se izogne morebitni izgubi sredstev, saj se zneski, ki jih je treba porabiti, hitro povečujejo. Brez ukrepov za pospešitev bi lahko prišlo do težav v naslednjih letih. Poudaril je pomen odprtega dialoga in tehnične podpore s strani EK. Zaključil je z željo za uspešno razpravo ter se zahvalil udeležencem.

mag. Marko Koprivc, MKRR, se je zahvalil predstavnikoma obeh direktoratov za uvodne besede. Nato je prešel k formalnostim izvedbe seje ter uvodoma preveril sklepčnost odbora. Udeležence je obvestil, da se seja zaradi lažje priprave zapisnika snema, in sekretarko prosil za informacijo o sklepčnosti, ob tem pa izrazil prepričanje, da je zbor sklepčen.
Ugotavljanje sklepčnosti

Ob preverjanju sklepčnosti ob 9.15 uri je bilo v dvorani prisotnih 36 članov ali namestnikov z glasovalno pravico, kar je več kot polovica od vseh 43 članov. Sprejet je bil:

Sklep: Odbor za spremljanje Programa evropske kohezijske politike v obdobju 2021–2027 je sklepčen.
1. Predstavitev in potrditev dnevnega reda

mag. Marko Koprivc, MKRR, je povedal, da je bil predlog dnevnega reda z gradivi za 5. sejo v Mariboru članom OzS skupaj z osnutki sklepov pravočasno 10 delovnih dni pred sejo posredovan po elektronski pošti in prav tako so bila posredovana dodatna gradiva v obliki prezentacij, ki se nahajajo na: 5. seja odbora za spremljanje EKP - Evropska sredstva.


Predlagani dnevni red:
1. Predstavitev in potrditev dnevnega reda 
2. Potrditev zapisnika 4. redne seje Odbora za spremljanje Programa evropske kohezijske politike v obdobju 2021–2027
3. Predstavitev napredka pri izvajanju Programa EKP v obdobju 2021–2027 za podporo iz ESRR, KS, ESS+ in SPP v okviru cilja “naložbe za delovna mesta in rast” v Sloveniji po ciljih politik in predstavitev napredka pri operacijah strateškega pomena ter predstavitev projektov Univerze v Mariboru INNOVUM
4. Predstavitev in potrditev spremembe Programa evropske kohezijske politike v obdobju 2021–2027

5. Predstavitev aktivnosti organa za računovodenje in organa za revidiranje

6. Predstavitev in potrditev spremembe Meril za izbor operacij v okviru Programa evropske kohezijske politike v obdobju 2021-2027 v Sloveniji

7. Predstavitev komunikacijskih aktivnosti kohezijske politike 2021–2027
8. Razno 
mag. Marko Koprivc, MKRR je vprašal je, ali ima kdo predlog za dopolnitev predlaganega dnevnega reda in ker nihče ni predlagal dopolnitve v točki razno, se je izvedlo glasovanje: ZA je bilo 36 ob preverjanju sklepčnosti prisotnih članov ali namestnikov, nihče ni bil proti ali vzdržan. Sprejet je bil:

Sklep št. 1: Odbor za spremljanje sprejme predlagani dnevni red.

2. Potrditev zapisnika 4. redne seje Odbora za spremljanje Programa evropske kohezijske politike v obdobju 2021–2027

mag. Marko Koprivc, MKRR, je prešel na drugo točko dnevnega reda, in sicer potrditev zapisnika 4. redne seje Odbora za spremljanje. Pojasnil je, da sta bili na zapisnik posredovani dve pripombi, pri čemer ena še ni bila vključena in jo bo treba dopolniti. Jonas Sonneschein, ki prihaja iz Umanotere in je predstavnik CNVOS na OzS, je predlagal dopolnitev prejšnjega zapisnika z besedami ministra dr. Aleksandra Jevška: »da bo Slovenija ščitila kohezijska sredstva kot dolgoročno razvojno podporo in da trenutna Vlada RS ne podpira uporabe teh sredstev za oboroževanje.« V spremembi Programa je zapisano, da bodo kohezijska sredstva prioritetno namenjena za civilno rabo, razen v kriznih in vojnih razmerah. Vse naložbe dvojne rabe, ki so predstavljene, bodo načrtovane s ciljem uporabe: 

-
v času miru za civilne namene (npr. zdravljenje bolnikov, raziskave, vsakodnevno delovanje) in 

-
v kriznih ali vojnih razmerah za obrambne ali zaščitne funkcije (npr. vojaško oskrbo ranjencev, krizno podporo, civilno zaščito). 

Podrobneje je vse opisano v gradivu za sejo v Utemeljitvi in v Programu v poglavju 4.4 PN 13 Dvojna raba, RSO 3.3 »Razvoj odporne obrambne infrastrukture, pri čemer ima prednost infrastruktura z dvojno rabo, tudi za spodbujanje vojaške mobilnosti v Uniji in krepitev civilne pripravljenosti«. mag. Marko Koprivc je povzel predlog, da se del zapisnika spremeni, pri čemer je poudaril, da bo Slovenija ščitila kohezijska sredstva kot dolgoročno razvojno podporo ter da trenutna Vlada Republike Slovenije ne podpira uporabe teh sredstev za oboroževanje.
Na glasovanje je bil dan zapisnik 4. redne seje OzS Programa evropske kohezijske politike v obdobju 2021–2027 in ZA je glasovalo 36 članov ali namestnikov po pooblastilu. Sprejet je bil:

Sklep št. 2: Odbor za spremljanje Programa evropske kohezijske politike v obdobju 2021–2027 potrdi Zapisnik 4. redne seje Odbora za spremljanje Programa evropske kohezijske politike v obdobju 2021–2027 skupaj s predlaganimi dopolnitvami.
3. Predstavitev napredka pri izvajanju Programa EKP v obdobju 2021–2027 za podporo iz ESRR, KS, ESS+ in SPP v okviru cilja “naložbe za delovna mesta in rast” v Sloveniji po ciljih politik in predstavitev napredka pri operacijah strateškega pomena

mag. Marko Koprivc, MKRR, je napovedal prvo vsebinsko točka, namenjeno predstavitvi izvajanja Programa Evropske kohezijske politike 2021–2027 ter napredka pri operacijah strateškega pomena. K besedi je povabil Matejo Mahkovec z Direktorata za kohezijo, da uvodoma predstavi dosedanje aktivnosti in dosežke na področju kohezije.

ga. Mateja Mahkovec, namestnica Generalne direktorice na MKRR, je uvodoma v predstavitvi »3_1_4_6_Izvajanje Programa 21-27_ppt za sejo_26.11.2025_Sektor za sklade3_1_PPT predstavitev vrednotenja in študije_MDP«, predstavila stanje izvajanja Programa Evropske kohezijske politike 2021–2027 ter poudarila, da izvajanje poteka počasneje od pričakovanj zaradi več sočasnih izzivov, kot so zaključevanje prejšnje finančne perspektive, izvajanje Načrta za okrevanje in odpornost ter sanacije posledic poplav iz leta 2023. Ob tem je izpostavila tudi pritisk doseganja prvega finančnega mejnika N+3 do konca leta, ki je ključen za ohranitev vseh dodeljenih sredstev. Zaradi tega je bil Program marca 2025 že spremenjen, dodatne prilagoditve pa so bile predmet tudi aktualne obravnave. Pojasnila je, da je bila faza izdajanja odločitev o podpori razmeroma uspešna, saj je bilo dodeljenih že 61 % vseh razpoložljivih sredstev, kar se odraža v 244 odločitvah. V naslednjih fazah pa so se pojavile zamude. Do konca oktobra je bilo izbranih 585 operacij v skupni vrednosti 1,2 milijarde evrov, kar predstavlja približno 40 % dodeljenih sredstev. Največji zaostanki so bili pri izplačilih in potrjevanju izdatkov Evropski komisiji, kjer je bila realizacija le 7 %, kar je ocenila kot nezadovoljivo. Poudarila je, da si želi bolj enakomerno dinamiko skozi leto in ne zgolj intenzivnega zaključevanja ob koncu leta.

Po posameznih skladih je bila situacija podobna, nekoliko boljši rezultati so bili pri Kohezijskem skladu, kjer je bila stopnja koriščenja 14 %. Skupno je bilo izplačanih 226 mio EUR, preostanek pa je bilo treba še potrditi pri Evropski komisiji.

V nadaljevanju je predstavila ključne vsebinske poudarke. Na področju »Pametnejša Evropa« je bila vzpostavljena nacionalna kontaktna točka STEP pri Ministrstvu za gospodarstvo, ki zagotavlja podporo podjetjem, izvaja promocijske aktivnosti in spodbuja vključevanje v evropske programe. Pomemben napredek je bil dosežen tudi pri Dogovoru za razvoj regij, kjer je bilo razdeljenih 440 mio EUR, večji delež vzhodni Sloveniji. V obravnavi je bilo 35 projektov, nekateri pa so že v izvajanju. Na področju lokalnega razvoja, ki ga vodi skupnost, je delovalo 37 lokalnih akcijskih skupin, vse strategije so bile potrjene, izvajanje na terenu pa se je že začelo. Pri celostnih teritorialnih naložbah je bilo izbranih skupaj 41 operacij, med njimi tudi projekti strateškega pomena, kot je Evropska prestolnica kulture. Na področju Sklada za pravični prehod so bili objavljeni razpisi za podjetja in izbrane prve operacije, obenem pa sta se izvajala tudi dva večja strateška projekta, povezana z brezogljičnimi tehnologijami in preobrazbo energetskega sistema. Za leto 2026 so bile predvidene nove odločitve o podpori na področju zaposlovanja, veščin ter obnovljivih virov energije. Glede finančnih instrumentov je pojasnila, da je bil ustanovljen holding sklad pri SID banki, ki bo ponujal različne produkte, čeprav ti še niso bili aktivni. Posebej je izpostavila pilotni projekt delavskih odkupov v vrednosti 10 mio EUR, za katerega je bila vzpostavljena pravna podlaga in pripravljena časovnica nadaljnjih korakov. Na področju omogočitvenih pogojev je navedla, da so bili horizontalni pogoji izpolnjeni, medtem ko so se tematski še pripravljali, zlasti na področjih prometa, trga dela in zdravstva. Izpostavila je tudi krepitev upravnih zmogljivosti, kjer so bila izvedena številna usposabljanja in vzpostavljene nove aktivnosti, kot je spletni učni center Akademija Kohezija ter zbiranje potreb za nadaljnje izobraževanje. Celotna predstavitev se nahaja na 5. seja odbora za spremljanje EKP - Evropska sredstva.
mag. Marko Koprivc, MKRR, pozdravil rektorja Univerze v Mariboru dr. Zdravka Kačiča in se mu zahvalil za gostoljubje ter poudaril simbolni pomen izvedbe seje na univerzi kot pomembni instituciji. Izpostavil je tudi pomen strateškega projekta INNOVUM Maribor, ki je del kohezijskega Programa in je usmerjen v obnovo fakultet Univerze v Mariboru. Nato je rektorju predal besedo, da predstavi izvajanje projekta.
dr. Zdravko Kačič, rektor Univerze v Mariboru, je predstavil izvajanje projekta strateškega pomena INNOVUM ter uvodoma izrazil zadovoljstvo, da je univerza lahko gostila predstavnike Evropske komisije in ministrstev. Poudaril je, da želi Univerza s svojim delovanjem prispevati ne le k razvoju kakovostnih kadrov in znanja, temveč tudi k širšemu razvoju vzhodne kohezijske regije ter krepitvi konkurenčnosti Slovenije in Evrope. Platformo INNOVUM so zasnovali kot širši razvojni koncept, ki presega posamezne projekte ter je namenjena učinkovitejšemu izvajanju kohezijske politike. V nadaljevanju je izpostavil ključne sistemske težave v Sloveniji, kot so slaba povezanost med deležniki razvoja in inovacij, neučinkovit prenos znanja v gospodarstvo, prenizka vlaganja v raziskave in razvoj ter posledično šibka produktivnost in nizka stopnja komercializacije znanstvenih dosežkov. Posebej izrazite so te težave v vzhodni kohezijski regiji, kjer primanjkuje raziskovalne infrastrukture in razvojnega potenciala podjetij. Ob tem je poudaril, da se stanje v zadnjih letih izboljšuje, tudi zaradi večjih vlaganj države in Evropske unije. Kot odgovor na te izzive so na univerzi zasnovali celostni pristop, ki vključuje povezovanje ključnih deležnikov: države, gospodarstva, raziskovalnih institucij in civilne družbe. Cilj platforme INNOVUM je vzpostaviti učinkovit ekosistem sodelovanja, zlasti na področju visokih tehnologij, kjer je Slovenija še vedno relativno šibka. Univerza želi s svojo raziskovalno infrastrukturo in znanjem podpreti razvoj visokotehnoloških podjetij ter spodbuditi ustvarjanje dodane vrednosti.

INNOVUM temelji na konceptu t. i. peterne vijačnice ter vključuje tri ključne stebre: razvoj človeških virov in raziskovalnih projektov, vzpostavitev sodobne raziskovalne infrastrukture ter oblikovanje podpornega okolja za sodelovanje z gospodarstvom. Poseben poudarek je namenjen ustvarjanju »win-win« situacij za vse deležnike, da bi sistem lahko dolgoročno deloval samovzdržno. Pri oblikovanju pristopa so upoštevali dobre prakse iz tujine, zlasti iz vzhodnoevropskih regij, kjer so z usmerjenimi politikami dosegli pomembne razvojne preboje. Pomemben element platforme je tudi koncept »one-stop-shop«, ki uporabnikom omogoča celovito podporo – od svetovanja do dostopa do opreme in pomoči pri zaščiti intelektualne lastnine. Cilj je povečati delež visokotehnoloških podjetij, ki trenutno predstavljajo le majhen delež slovenskega gospodarstva, ter dvigniti splošno dodano vrednost in zaposlenost. Rektor je nato predstavil konkretne investicije, ki obsegajo osem projektov. Ti vključujejo prenove obstoječih fakultet in gradnjo novih objektov ter nakup vrhunske raziskovalne opreme. Med ključnimi projekti je izpostavil center za fotoniko, mikro- in nanoelektroniko, razvoj Fakultete za energetiko v povezavi z jedrsko industrijo, prenovo Fakultete za logistiko ter nadgradnjo tehniških fakultet. Načrtovana je tudi gradnja novih objektov za kemijo in strojništvo. Posebnost univerze, ki deluje na več lokacijah po Sloveniji, vidijo kot prednost pri regionalnem razvoju, saj lahko svoje zmogljivosti prenašajo v lokalna okolja preko t. i. kolokacijskih centrov. Celovita infrastruktura naj bi omogočila boljše raziskovalne pogoje ter tesnejše sodelovanje z gospodarstvom. Zaključil je z zahvalo ministrstvom in Evropski uniji za podporo ter poudaril, da projekt INNOVUM predstavlja pomemben korak k dolgoročnemu razvoju univerze, regije in celotne države. Celotna predstavitev se nahaja na: »3_1_2_INNOVUM_ENG_november_2025«
mag. Marko Koprivc, MKRR, se je zahvalil rektorju za predstavitev projekta strateškega pomena INNOVUM in izrazil priznanje za njegovo izvajanje.

g. Andreas Von-Busch, EK, DG Regio, je izpostavil vzorno povezovanje raziskovanja, visokega šolstva in regionalnega razvoja ter poudaril, da projekt učinkovito prispeva k razvoju vzhodne Slovenije. 

g. Michael Morass, EK, DG EMPL, je dodal, da INNOVUM pomembno podpira razvoj vrhunskih kadrov in dopolnjuje pobude na področju razvoja znanj in spretnosti.

mag. Marko Koprivc, MKRR, se je zahvalil za spodbudne besede, rektor dr. Zdravko Kačič pa prav tako izrazil hvaležnost in zaželel uspešno nadaljnje delo. 

Seja se je nato nadaljevala s predstavitvijo načrta vrednotenj.

mag. Marko Koprivc, MKRR, je napovedal predstavitev izvajanja načrta vrednotenj za obdobje 2021–2027 znotraj sistema izvajanja »3_1_4_6_Izvajanje-Programa-21-27_ppt-za-sejo_26.11.2025_Sektor-za-sklade-1.pptx« in nato posamezne primere izvedenih vrednotenj po ministrstvih.
ga. Maja Martinšek, MKRR, Vodja sektorja za kontrole in vrednotenja, je predstavila ključne aktivnosti na področju vrednotenj v preteklem obdobju ter tiste, ki so še v teku, z namenom prikaza napredka in izzivov za prihodnost. Izpostavila je aktivno sodelovanje v različnih delovnih mrežah, kar omogoča izmenjavo dobrih praks in krepitev znanja. Poudarila je tudi uvedbo novega modula za vrednotenje v informacijskem sistemu e-MA2, ki izboljšuje pregled in spremljanje priporočil. Sodelovali so pri pripravi študije o tržni vrzeli na področju delavskih odkupov ter pri oblikovanju finančnih instrumentov. Letni načrt vrednotenj za leto 2026 je bil potrjen, trenutno pa so v teku tri vrednotenja, med drugim na področju konkurenčnosti MSP in digitalne strategije, ter priprava novega vrednotenja raziskovalne infrastrukture MVZI. V letu 2026 načrtujejo tri glavna vrednotenja (trajnostna mobilnost, odziv na podnebne nesreče in kompetenčni centri), z možnostjo dodatnih. Poudarila je, da so vse aktivnosti usmerjene v izboljšanje odločanja in učinkovitosti kohezijske politike, ter napovedala nadaljnje intenzivno delo. Ob koncu se je zahvalila sodelujočim ministrstvom in predala besedo predstavnicam resorjev.
ga. Katarina Zadnik, MDP, je predstavila aktivnosti Ministrstva za digitalno preobrazbo na področju vrednotenja javnih razpisov za gradnjo širokopasovne infrastrukture, v okviru katerih je bilo izvedenih 27 operacij. Ugotovljeno je bilo, da so bili cilji večinoma doseženi, čeprav so na izvajanje negativno vplivali poplave leta 2024, dolgotrajni postopki pridobivanja dovoljenj, neusklajenost med deležniki ter poznejši začetek izvajanja projektov. Te izzive že naslavljajo pri novih razpisih, med drugim z izboljšanjem sodelovanja institucij, prenosom določenih nalog na AKOS in pravočasnejšo pripravo razpisov. Predstavila je tudi študijo o uvajanju umetne inteligence v gospodarstvo, javno upravo in družbo. Ključna priporočila vključujejo vzpostavitev jasnejšega strateškega okvira, boljšo koordinacijo in prenos znanja, razvoj centralnega repozitorija rešitev ter finančne spodbude za projekte. Poudarila je tudi potrebo po smernicah za upravljanje podatkov in po ustrezni infrastrukturi za razvoj ter testiranje umetne inteligence, pri čemer ministrstvo že pripravlja konkretne ukrepe in razpise.
ga. Brigita Žakelj, MVZI, je predstavila rezultate vrednotenja raziskovalno‑razvojnih programov in projektov v Sloveniji ter izpostavila sedem ključnih ugotovitev in priporočil. Poudarila je potrebo po izboljšanem spremljanju učinkov projektov tudi po njihovem zaključku, saj se rezultati pogosto pokažejo šele kasneje. Zato so nadgradili sistem spremljanja in uvedli dodatno evalvacijo ter pripravljajo nacionalno platformo za boljše zbiranje podatkov. Izpostavila je tudi pomen kontinuiranega financiranja po fazah tehnološke razvitosti, kar so izboljšali s prenosom razpisov na eno institucijo (ARIS), da se zagotovi bolj usklajeno načrtovanje. Pri razpisih so okrepili strateško usmerjenost ter omogočili večjo prilagodljivost glede velikosti projektov, ob hkratnem zagotavljanju sodelovanja podjetij. Naslovili so tudi priporočila glede širše vključitve podjetij, vendar ob ohranjanju visokih kriterijev kakovosti. Administrativne postopke so poenostavili z uvedbo standardiziranih stroškov, večji poudarek pa namenili vsebinski kakovosti projektov. Dodatno so prilagodili kriterije vrednotenja, tako da poleg znanstvene odličnosti vključujejo tudi aplikativne rezultate in sodelovanje z gospodarstvom, ter poenotili terminologijo in poročanje. Na koncu je poudarila, da je vrednotenje zagotovilo koristne usmeritve, ki so jih v veliki meri že upoštevali pri novih razpisih, zato pričakujejo boljše rezultate v prihodnje.
ga. Urška Maček, MZ, je predstavila vrednotenje programov na področju preprečevanja škodljivih vplivov drog, s poudarkom na mobilnih enotah. Cilj vrednotenja je bil oceniti uspešnost javnega razpisa (2017–2023), njegov vpliv na uporabnike in javno zdravje ter oblikovati priporočila za izboljšave. Rezultati so pokazali visoko uspešnost Programa: vključenih je bilo približno 3.000 uporabnikov, izvedenih pa več tisoč analiz psihoaktivnih snovi. Uporabniki so poročali o izboljšanem duševnem in fizičnem zdravju ter večji družbeni vključenosti. Mobilne enote so bile posebej pozitivno ocenjene zaradi dostopnosti, diskretnosti in zaupanja, uporabniki pa so jih pogosto videli kot edini stik z zdravstvenim sistemom. Pomembno vlogo je imel tudi program testiranja drog, ki zmanjšuje tveganja. Program je pomembno prispeval k javnemu zdravju, saj zmanjšuje škodo, preprečuje okužbe in predoziranja ter spodbuja socialno vključevanje. Vrednotenje je potrdilo učinkovitost teh ukrepov, hkrati pa podalo priporočila za nadgradnjo, med drugim izboljšanje oskrbe z materialom, razmislek o stalnih lokacijah, vključitev zdravnikov in psihoterapevtov ter okrepitev podpore uporabnikom (npr. prehrana, preventivni programi za mlade). Nekatera priporočila so bila že upoštevana pri novem razpisu, druga pa bodo obravnavana postopno. Vrednotenje je ministrstvu služilo kot pomembna podlaga za nadaljnji razvoj in širitev programov ter potrdilo ključno vlogo mobilnih enot pri zapolnjevanju vrzeli v sistemu pomoči.
mag. Marko Koprivc, MKRR, se je zahvalil za predstavljene vsebine in odprl razpravo o celotni točki, ki je zajemala pregled izvajanja kohezijske politike in vrednotenja. Poudaril je, da se izvajanje trenutno sooča z zahtevnim obdobjem, saj je treba do konca leta doseči finančni mejnik N+3 in pospešiti koriščenje sredstev. Izrazil je zaupanje, da bodo kljub izzivom s skupnimi prizadevanji vseh resorjev uspešni in da bodo uspeli izkoristiti razpoložljiva sredstva. Nato je k besedi povabil predstavnike Evropske komisije za morebitne komentarje.
RAZPRAVA

g. Andreas Von-Busch, EK, DG Regio, je poudaril, da se izvajanje kohezijske politike nahaja v zahtevni fazi, značilni za počasnejši začetek in pritisk ob približevanju tveganju razveljavitev sredstev. Opozoril je na še vedno prisotno tveganje ob koncu leta ter na večji izziv v letu 2026, ko bo treba pokoristiti še znaten del sredstev.

Kljub temu je izpostavil pozitivne vidike: uspešno izpolnjevanje omogočitvenih pogojev, kakovostna vrednotenja kot podlaga za nadaljnje ukrepe ter večjo uporabo finančnih instrumentov, ki krepi dolgoročno vzdržnost financiranja. Pohvalil je tudi močno teritorialno razsežnost izvajanja, zlasti vlogo lokalnih akcijskih skupin in celostnih teritorialnih naložb, ki pomembno prispevajo k koriščenju sredstev. Sklenil je optimistično, da Slovenija uspešno izvaja regionalno politiko in da lahko doseže tako količinsko kot kakovostno koriščenje sredstev.
g. Michael Morass, EK, DG Empl, je poudaril, da se sicer kaže določen napredek pri izvajanju programov, vendar je ta na področju Evropskega socialnega sklada (ESS) še vedno nizek. Izpostavil je, da nekatera področja, kot so aktivne politike zaposlovanja, napredujejo bolje od povprečja, medtem ko področja izobraževanja odraslih in razvoja spretnosti zaostajajo ter zahtevajo pospešitev izvajanja. Poudaril je potrebo po prepoznavanju in odpravi ozkih grl ter večji vlogi posredniških teles pri izpostavljanju izzivov. Pričakuje, da bo akcijski načrt za spodbujanje znanj in spretnosti pomembna platforma za razpravo in izboljšanje izvajanja. Kot pozitiven korak je izpostavil uvedbo prvega finančnega instrumenta ESS+ za delavske odkupe. Zaključil je, da obstajajo dobre osnove za napredek, vendar bo za izboljšanje izvajanja ESS potrebno aktivno sodelovanje vseh deležnikov, tudi zunaj ministrstev, ter več prispevkov za učinkovitejše izvajanje programov.
g. Andreas Von-Busch, EK, DG Regio, je poudaril je izpostavil pomen Sklada za pravični prehod (JTF), kjer Slovenijo čaka še zelo ambiciozen cilj porabe sredstev iz instrumenta NextGenerationEU do konca leta 2026. Opozoril je, da gre za časovno omejena sredstva, namenjena ozko opredeljenim področjem in regijam, zato je potrebno napore še posebej osredotočiti. Poudaril je tudi pomen rednega spremljanja napredka, da bi pravočasno zaznali morebitne zamude in po potrebi uvedli kratkoročne ukrepe za doseganje zastavljenih ciljev porabe.

mag. Marko Koprivc, MKRR, se zahvalil za opozorila predstavnikov Evropske komisije ter jih ocenil kot zelo relevantna. Izpostavil je, da mora Slovenija iz Sklada za pravični prehod do oktobra 2026 izplačati še približno 60 mio EUR, kar predstavlja velik izziv. Strinjal se je tudi, da je koriščenje iz Evropskega socialnega sklada prepočasno, ter poudaril pomen priprave akcijskega načrta za izboljšanje izvajanja. Ob tem je poudaril, da ni ključno zgolj povečanje koriščenja, temveč predvsem učinkovitost ukrepov in njihov dejanski vpliv na ljudi. Zahvalil se je vsem deležnikom za sodelovanje, saj je bilo s skupnimi prizadevanji doseženo izboljšanje koriščenja sredstev in napredek pri doseganju mejnika N+3. Izpostavil je tudi pomembno vlogo sprememb Programa iz preteklega leta, ki so omogočile približevanje cilju, ter izrazil pričakovanje, da bo ta dosežen. Hkrati je opozoril na še večje izzive v prihodnjem letu.

ga. Katja Bučan, GZS, je pozdravila predstavljene ukrepe in priporočila na področju raziskav in razvoja ter poudarila pomen dobrega sodelovanja med ministrstvi, ARIS-om in gospodarstvom. Ob tem pa je izpostavila ključen problem tj. časovnice oz. nepredvidljivosti razpisov.

Opozorila je, da se razpisi pogosto zamikajo ali celo razveljavijo, kar podjetjem povzroča težave, saj vlagajo veliko časa, sredstev in kadrov v pripravo projektov. Takšne situacije po njenem mnenju zmanjšujejo zaupanje gospodarstva v razpisne postopke in institucije ter otežujejo dolgoročno načrtovanje. Zato je apelirala na ministrstva, da zagotovijo večjo stabilnost in zanesljivost pri načrtovanju in izvajanju razpisov.

mag. Marko Koprivc, MKRR, se je zahvalil za opozorilo glede nepredvidljivosti razpisov in poudaril, da si prizadevajo za spoštovanje napovedanih časovnic. Priznal je težave pri enem razpisu iz Sklada za pravični prehod, ki je bil razveljavljen in nato ponovljen, ter pojasnil, da aktivnosti potekajo naprej. Poudaril je, da so razpisi v okviru STEP večinoma v skladu z načrti ter da bo razpis za vzhodno Slovenijo kmalu objavljen. Ob tem je zagotovil, da si prizadevajo za večjo vključenost pri pripravi razpisov in sodelovanje z gospodarstvom. 
Ker ni bilo dodatne razprave, je predlagal glasovanje o predlaganem sklepu in ZA je glasovalo 36 članov ali namestnikov po pooblastilu. Sprejet je bil:

Sklep št. 3: Odbor za spremljanje se je seznanil z izvajanjem Programa evropske kohezijske politike v obdobju 2021–2027 za podporo iz ESRR, KS, ESS+ in SPP v okviru cilja “naložbe za delovna mesta in rast” v Sloveniji, stanjem izpolnjevanja omogočitvenih pogojev, krepitvijo upravnih zmogljivosti, napredkom pri izvajanju operacij strateškega pomena in izvajanjem načrta vrednotenj v obdobju 2021–2027.
ODMOR
4. Predstavitev in potrditev spremembe Programa evropske kohezijske politike v obdobju 2021–2027

mag. Marko Koprivc, MKRR, je povabil g. Matjaža Dragarja, namestnika generalne direktorice Direktorata za kohezijo, MKRR, da predstavi utemeljitve in spremembe Programa evropske kohezijske politike v obdobju 2021–2027. Gradiva: Merila, Program 4.0 s sledi spremembam z utemeljitvami za sejo so shranjena na: »5. seja odbora za spremljanje EKP«.
g. Matjaž Dragar, MKRR, je uvodoma pojasnil, da je bilo izvedeno internetno posvetovanje o spremembi Meril in v nadaljevanju je predstavil razloge za spremembo Programa, njihove cilje ter ključne novosti. Povedal je, da je Evropska komisija septembra 2025 sprejela spremembe uredb kohezijske politike zaradi spremenjenih geostrateških razmer. Ob tem je bilo uvedenih pet novih prednostnih področij, kamor je bilo mogoče preusmerjati sredstva brez dodatnega financiranja. Ta področja so vključevala konkurenčnost (STEP), energetski prehod in varnost, obrambo in varnost (z vidikom dvojne rabe), cenovno dostopna in trajnostna stanovanja ter varno oskrbo z vodo. Poudaril je, da dodatna sredstva niso bila zagotovljena, zato je bila potrebna prerazporeditev obstoječih sredstev. Evropska komisija je države spodbujala k preusmeritvi z določenimi ugodnostmi, če so preusmerila vsaj 10 % sredstev. Med ključnimi ugodnostmi je navedel predplačila, znižanje finančnih mejnikov, višje stopnje sofinanciranja ter podaljšanje obdobja upravičenosti izdatkov do konca leta 2030. Izpostavil je tudi tveganja za leto 2026 zaradi volitev in s tem povezanimi administrativnimi zastoji, zato je ocenil, da so dodatna predplačila in znižanje tveganj ključnega pomena. Program se je moral pripraviti v kratkem času in ga uskladiti z različnimi deležniki, pri čemer so potekala intenzivna pogajanja tako na ravni Vlade RS kot regij. Kot glavne cilje sprememb je navedel izkoriščanje sistemskih ugodnosti, uporabo novih vsebinskih možnosti ter pospešitev koriščenja sredstev predvsem v letu 2026, z vključevanjem že pripravljenih projektov. Pojasnil je tudi osnovna pravila spremembe: sredstva med vzhodno in zahodno kohezijsko regijo niso bila prerazporejena, teritorialni pristopi so ostali nedotaknjeni, izveden pa je bil delni prenos sredstev iz ESS+ na ESRR, ob ohranjanju socialne komponente. V nadaljevanju je predstavil ključne vsebinske spremembe. Na področju konkurenčnosti (CP1) je bil okrepljen program STEP z razpisi za obe regiji ter podprt projekt superračunalnika v Mariboru kot strateška investicija. Na področju energetike (CP2) so bila sredstva usmerjena v pametna omrežja in hranilnike energije. Na področju prometa (CP3) je bil zaradi tveganj opuščen del tretje razvojne osi, sredstva pa preusmerjena v bolje pripravljene projekte. Na področju obrambe in varnosti so bili predvideni ukrepi na področju izobraževalne infrastrukture, zdravstvene infrastrukture z dvojno rabo ter nadgradnje centra za zaščito in reševanje na Igu. Na področju socialne politike (CP4) je bil predviden javni razpis za cenovno dostopna stanovanja, predvsem za občine. Na področju regionalnega razvoja (CP5) je bil kot strateški projekt izpostavljen Rotovž, medtem ko je bil projekt Evropske prestolnice kulture že uspešno zaključen. Za premogovne regije (CP6) so bili uvedeni ukrepi za stanovanjsko problematiko in energetske rešitve, vključno z odkupom stanovanj v Velenju ter prenovo stanovanj v Zasavju. Ob tem je bilo poudarjeno, da gre tudi za socialne ukrepe zaradi zapiranja premogovnika.Na koncu je predstavil še pripravo akcijskega načrta za razvoj spretnosti z namenom povečanja vključenosti odraslih v vseživljenjsko učenje na 60 % do leta 2030, pri čemer bo v pripravo aktivno vključen tudi odbor za spremljanje. Sklenil je, da gre za obsežno, a nujno spremembo Programa, ter napovedal, da bodo zaradi prihajajočih izzivov verjetno sledile še dodatne spremembe v letu 2026. Celotna predstavitev izvajanja, spremembe Programa in Meril se nahaja na: »3_1_4_6_Izvajanje-Programa-21-27_ppt-za-sejo_26.11.2025_Sektor-za-sklade-1.pptx«.
RAZPRAVA

ga. Katja Bučan, GZS, je uvodoma navedla, da je na ministrstvo poslala dopis, na katerega so bili nekateri odgovori že podani. V povezavi s področjem STEP je poudarila, da razume omejitve kohezijske politike, ki ne omogoča višjega financiranja Zahodne kohezijske regije v primerjavi z Vzhodno, ter da gre za širši sistemski izziv. Izpostavila je, da bi bilo smiselno sredstva za STEP v večji meri prilagajati dejanskim razvojnim kapacitetam in tehnološkemu potencialu posameznih regij. Ob tem je poudarila, da analize kažejo na večji potencial Zahodne regije. Ocenila je tudi, da kohezijska politika morda ni najbolj ustrezen instrument za izvajanje STEP zaradi svojih omejitev. Napovedala je, da bodo na ravni zbornice še naprej spodbujali zagotavljanje dodatnih integralnih nacionalnih sredstev za ta namen. V nadaljevanju je kot drugo ključno vprašanje izpostavila področje dvojne rabe. Povedala je, da sicer podpirajo vključevanje tega področja v program EKP, vendar ocenjujejo, da predlagana zasnova nekoliko odstopa od evropskega vsebinskega okvira. Pojasnila je, da Evropska unija dvojno rabo povezuje predvsem z razvojem naprednih tehnologij, krepitvijo tehnološke suverenosti in odpornosti. Opozorila je, da evropska definicija blaga z dvojno rabo vključuje tako opremo kot tudi programsko opremo in tehnologije, ki se uporabljajo tako v civilne kot vojaške namene. Ob tem je izrazila mnenje, da so v programu sicer predvideni ukrepi potrebni, vendar premalo poudarjajo vlogo podjetij. Izpostavila je, da so podjetja ključni nosilci razvoja, implementacije in komercializacije tehnologij z dvojno rabo, vendar so v trenutnem predlogu tako rekoč izključena kot upravičenci. Zato je predlagala, da se prednostna naloga, bodisi vsebinsko prilagodi evropskim usmeritvam, bodisi da se podjetja vključijo med upravičence. Zaključila je, da imajo podjetja veliko znanja, rešitev in inovacij, ki bi lahko pomembno prispevale k razvoju tehnologij dvojne rabe ter k njihovi uporabi v predvidenih sistemih in infrastrukturi.

ga. Saša Heath-Drugovič, Združenja mestnih občin Slovenije, je poudarila, da je za upravičence ključnega pomena pravočasna in natančna informiranost o razpisih, zlasti glede rokov, upravičenih namenov in stroškov. Opozorila je na neustreznost trenutnih zamud pri objavah, ki so v nekaterih primerih trajale tudi do enega leta, kar po njenem mnenju bistveno otežuje pripravo projektov, vključno s pridobivanjem gradbenih dovoljenj. Izpostavila je tudi pomanjkanje kadrov in strokovnega znanja tako na strani ministrstev kot tudi pri upravičencih. Posledično so investicijski cikli dolgotrajni, saj lahko že manjše spremembe v razpisnih pogojih povzročijo, da pripravljeni projekti postanejo neizvedljivi. Pozvala je k boljši koordinaciji med deležniki, jasnejšim in konkretnejšim informacijam ter hitrejšim objavam razpisov. Poudarila je, da dolgotrajno čakanje zavira učinkovito koriščenje sredstev. Ob tem je ocenila, da je nujno zmanjšati birokratske ovire ter zagotoviti večjo predvidljivost za vse vključene akterje.
dr. Miralem Hadžiselimović, Rektorska konferenca Republike Slovenije, je pozdravil prisotne in podal stališče glede predlaganih sprememb Programa. Poudaril je, da so prerazporeditve sredstev vedno zahtevne, saj pomenijo, da nekateri deležniki izgubijo del sredstev, kar je lahko boleče, vendar nujno za doseganje širših ciljev. Izpostavil je, da je Evropska unija jasno določila prioritete, ki jim mora Slovenija slediti, saj je njen sestavni del. Ocenil je, da je treba spremembe razumeti kot skupen napor vseh deležnikov, saj kohezija pomeni sodelovanje vseh, ki so vključeni v ta proces. V imenu Rektorske konference se je zahvalil pristojnemu ministrstvu za ohranjanje in dodatno podporo vlaganjem v znanost, raziskave in razvoj, zlasti v mlade kadre, ki bodo pomembni za prihodnji razvoj države. Ocenil je, da so bila posredniška telesa na svojih področjih aktivna in da so bila prizadevanja za prerazporeditve uspešna, čeprav zahtevna. Izpostavil je pomen Programa STEP, ki po njegovem mnenju odpira pomembne priložnosti za podporo raziskavam in razvoju v gospodarstvu ter za razvoj novih produktov in procesov. Poudaril je, da je treba spremembe razumeti kot del vzajemnega sistema, kjer so vsi deležniki enakovredno vključeni in odgovorni. Ocenil je, da so predlagane spremembe, zlasti na področjih naprednih tehnologij, kot so polprevodniki, farmacija, analitika snovi in novi materiali, pomembne in jih je treba podpreti. Ob tem je priznal, da prerazporeditve povzročajo določeno nezadovoljstvo, vendar je to treba sprejeti za dosego skupnih ciljev. Poudaril je, da bo ključno obdobje prihodnje leto, ko bo potrebno zagotoviti visoko raven koriščenja sredstev, pri čemer je izpostavil cilj približno 500 mio EUR. Opozoril je, da bo uspešnost Programa odvisna od aktivnega sodelovanja vseh deležnikov. Zaključil je, da so vsi vključeni del istega sistema in »na isti barki«, zato je nujno sodelovanje. V imenu Rektorske konference je podprl predlagane spremembe ter ocenil, da Slovenija z njimi sledi pravi smeri razvoja.
ga. Eva Kotnik, Mladinski svet Slovenije, je izrazila podporo spremembam v okviru cilja politike 4 (CP4), zlasti uvedbi nove prednostne naloge in novega specifičnega cilja. Poudarila je, da gre za eno ključnih tem za mlade, pri kateri si že dalj časa prizadevajo za izboljšanje razmer. Ocenila je, da je pomembno, da so mladi v okviru obstoječe zakonodaje prepoznani kot ena izmed prednostnih skupin. Izrazila je pričakovanje, da bodo načrtovana sredstva pomembno prispevala k reševanju stanovanjske problematike mladih. Ob tem je posebej izpostavila, da pričakuje pozitivne učinke tudi na področju neprofitnih najemnin, saj je njihova višina za mlade ključnega pomena. Sklenila je, da spremembe na tem področju vidi kot zelo dobrodošel in pomemben korak naprej.
ga. Nataša Florjančič, MGTŠ, se je pridružila komentarju predstavnika Univerze v Mariboru ter se deloma odzvala na pripombe Gospodarske zbornice. Poudarila je, da so sredstva, predvidena za STEP tehnologije, pomembna, pri čemer je izpostavila, da 90 mio EUR predstavlja znaten obseg financiranja. Ob tem je dodatno pojasnila, da ministrstvo že namenja pomembna, tudi integralna sredstva za razvoj teh tehnologij. Kot primer je navedla, da je bilo v tekočem letu preko 87 mio EUR namenjenih spodbudam za raziskave, razvoj in inovacije na podlagi Zakona o spodbujanju investicij. Izpostavila je tudi primer večje investicije podjetja Lek Sandoz v Lendavi, vredne več kot 600 mio EUR, ki naj bi ustvarila okoli 300 delovnih mest, večinoma visoko kvalificiranih, kar dodatno potrjuje usmerjenost države v razvoj naprednih tehnologij. Glede področja dvojne rabe je pojasnila, da dvojna raba v okviru javnih razpisov ni izključena, razen v primerih, kjer to omejujejo pravila državnih pomoči. Poudarila je, da so tehnologije med seboj povezane in da se projekti z elementi dvojne rabe lahko prijavljajo tudi v okviru razpisov za STEP. Sklenila je, da so obstoječi mehanizmi že odprti za vključevanje takšnih vsebin, kar omogoča sodelovanje podjetij tudi na tem področju.
mag. Marko Koprivc, MKRR, je pojasnil, da so v dogovoru z Evropsko komisijo izhajali iz načela, da se dvojna raba obravnava primarno kot civilna in šele nato kot vojaška. Na tej podlagi so izbirali projekte, ki imajo v osnovi civilni namen, pri čemer je kot primer izpostavil izgradnjo in obnovo bolnišnic na strateških območjih, ki prispevajo k večji odpornosti države.

Izrazil je tudi osebni pomislek glede neposrednega vlaganja kohezijskih sredstev v vojaško industrijo, vendar je poudaril, da za to področje že obstajajo drugi finančni viri, vključno z novimi instrumenti in programi na ravni države in Evropske unije. Dodal je, da so tudi v okviru razpisov STEP ter drugih mehanizmov na voljo sredstva za podporo obrambno naravnanim tehnologijam in industriji. Poudaril je, da so v okviru kohezijske politike dali prednost konceptu odpornosti države, ne pa klasični obrambi. Kot pomemben primer je navedel nadgradnjo sistema civilne zaščite, vključno z načrtovano vzpostavitvijo državnega centra civilne zaščite, ki naj bi izboljšal pripravljenost na krizne razmere, zlasti naravne nesreče. Ob tem je spomnil na nedavne poplave, ki so vplivale tudi na izvajanje kohezijske politike. Glede financiranja STEP je poudaril, da bi si želeli več sredstev, zlasti za Zahodno kohezijsko regijo, kjer so potrebe večje, vendar obstoječa pravila delitve med regijami tega ne omogočajo. Kljub temu je izrazil pričakovanje, da bodo v prihodnje zagotovljeni dodatni viri za krepitev konkurenčnosti. Podobno je glede stanovanjske politike opozoril na večje potrebe na Zahodu, vendar tudi tukaj izpostavil omejitve kohezijske delitve. Pojasnil je, da bo država razliko deloma uravnotežila z nacionalnimi sredstvi, skladno z že sprejetimi odločitvami o sofinanciranju javnih projektov.

g. Zoran Kotolenko, MSP, se je zahvalil za besedo in dodatno pojasnil področje financiranja stanovanj. Poudaril je, da kohezijska sredstva predstavljajo le manjši del celotnega financiranja stanovanjske politike, saj država za ta namen namenja bistveno širši nabor virov. Izpostavil je, da država letno zagotavlja približno 100 mio EUR, dodatno pa razpolaga še s kreditnim potencialom in sredstvi iz Načrta za okrevanje in odpornost. V tem okviru je ocenil, da kohezijska sredstva predstavljajo dopolnilni, vendar ne osrednji vir financiranja, pri čemer je izrazil pričakovanje, da bo v prihodnji finančni perspektivi njihov delež večji. Glede priprave javnega razpisa je navedel, da aktivnosti že intenzivno potekajo in da so ključne podlage že potrjene. Ob tem je poudaril, da si prizadevajo za pravočasno objavo razpisa, pri čemer je kot cilj navedel prvi kvartal naslednjega leta. Zaključil je, da si želijo zagotoviti čim hitrejšo implementacijo ukrepov na področju stanovanjske politike.
g. Andreas von Busch, EK, DG Regio,  je uvodoma poudaril, da ne želi omejevati razprave in da z zadovoljstvom sodelujejo v procesu. Zahvalil se je za pravočasno posredovanje osnutkov gradiva, ki so omogočili preliminarna usklajevanja znotraj Komisije, ter izpostavil, da razume časovne omejitve priprave končne verzije. Poudaril je, da je pomembno, da se razprava izvede še pred uradno oddajo spremembe Programa do konca leta, saj je to ključno za izkoriščanje prednosti, kot so dodatna predplačila in podaljšanje obdobja upravičenosti. Pozitivno je ocenil tudi vključitev novih prioritet iz t. i. Fitto paketa, ki jih je Slovenija v veliki meri ustrezno upoštevala. Posebej je opozoril na občutljivost področja dvojne rabe na področju obrambe in civilne pripravljenosti. Izpostavil je tveganje, da bi se že predhodno načrtovane investicije retroaktivno opredeljevale kot projekti dvojne rabe z namenom pridobitve dodatnih ugodnosti. Opozoril je, da je tak pristop tvegan in lahko vodi do nepravilnosti. Poudaril je, da je potrebno jasno definirati, kaj dejansko predstavlja dvojno rabo, ter zagotoviti, da projekti ustrezajo tej opredelitvi. Ob tem je pozdravil vključitev strokovne podpore (JASPERS), ki bo pomagala pri pravilni opredelitvi projektov. Izpostavil je, da na primer že dolgo načrtovana prenova bolnišnice sama po sebi ne more avtomatično pomeniti projekta dvojne rabe.

Poudaril je potrebo po previdnosti in selektivnosti pri izbiri projektov, tudi na področju zdravstvene infrastrukture, ter pozval k rednim usklajevanjem s Komisijo, da se preprečijo morebitne napake v sicer uspešnem izvajanju kohezijske politike v Sloveniji. Glede regionalnega vidika je izrazil razumevanje za frustracije bolj razvitih tehnoloških središč, vendar poudaril, da ostaja cilj kohezijske politike ohranjanje teritorialnega ravnovesja in podpora manj razvitim območjem. Na področju dostopnih stanovanj je izrazil podporo zastavljenim ciljem ter poudaril, da bodo kohezijska sredstva dopolnjevala nacionalne finančne instrumente. Zaključil je, da Komisija vidi velik napredek na tem področju in se veseli nadaljnjega razvoja instrumentov. 
g. Michael Morass, EK, DG Empl, je z vidika zaposlovanja in socialne politike, izrazil podporo predvidenim vlaganjem v dostopna stanovanja ter poklicno izobraževanje in usposabljanje. Ob tem je nadaljeval razpravo o dvojni rabi in poudaril, da pričakuje dodatna pojasnila glede njene ustrezne opredelitve. Pojasnil je, da obžaluje prenos sredstev iz Evropskega socialnega sklada (ESS), vendar je razumel, da je bil ta potreben za doseganje zahtevanega 10-odstotnega praga. Ob tem je pozitivno ocenil, da se ta izguba poskuša nadomestiti z novimi priložnostmi, zlasti skozi pripravo akcijskega načrta za spretnosti. Predstavil je ključne elemente tega načrta. Kot prvo je navedel potrebo po celoviti analizi potreb in ozkih grl na področju spretnosti. Kot drugo je poudaril pomen boljšega sodelovanja med ministrstvi in drugimi deležniki. Kot tretje je izpostavil nujnost poenostavitve in boljše usmerjenosti ukrepov na tem področju. Kot četrto pa je navedel potrebo po zagotovitvi ustreznih virov na podlagi pripravljenega načrta. Poudaril je, da program že predvideva možnost ponovnega prenosa sredstev na področje spretnosti, kar bo odvisno od nadaljnjega razvoja in izvedbe načrta. Ob tem je izrazil pričakovanje, da bodo v pripravo in izvajanje aktivno vključeni vsi ključni deležniki, vključno z ministrstvi, socialnimi partnerji in drugimi relevantnimi akterji. Posebej je izpostavil pomen vključevanja podjetij, delodajalcev in sindikatov v oblikovanje ukrepov na področju spretnosti, saj so ti ključni za uspešno izvajanje politik na tem področju. Zaključil je, da so predlagane usmeritve na splošno ustrezne ter da pričakuje aktivno sodelovanje vseh deležnikov v nadaljnjem procesu 
g. Matjaž Dragar, MKRR, je podal informacijo, da je bil prvi dogodek v zvezi s pripravo akcijskega načrta za spretnosti predviden že konec januarja, okvirno med 28. in 30. januarjem, pri čemer je bilo načrtovanih več aktivnosti. Napovedal je, da bodo k sodelovanju povabljeni vsi prisotni deležniki. Ob tem je poudaril, da pozdravljajo predstavljene predloge in razpravo, saj je ocenil, da je odprta razprava ključnega pomena za iskanje ustreznih rešitev. Izpostavil je tudi dejstvo, da vseh izraženih potreb in pričakovanj v okviru Programa, katerega skupna vrednost znaša približno 3 milijarde evrov, ni mogoče v celoti vključiti. Zato je poudaril pomen komplementarnosti z drugimi ukrepi, programi in finančnimi viri, ki se izvajajo na nacionalni ravni.

ga. Katja Bučan, GZS, se je odzvala na razpravo o dvojni rabi in poudarila, da ne gre zgolj za osebna prepričanja, temveč za pravilno razumevanje pojma. Opozorila je, da je pomembno jasno razlikovati med obrambnimi dejavnostmi (npr. orožje) in konceptom dvojne rabe. Pojasnila je, da dvojna raba zajema tehnologije in rešitve, ki so lahko primarno namenjene civilni uporabi, vendar se lahko uporabljajo tudi za vojaške namene. Kot primere je navedla tehnologije, kot so GPS, teflon in Goretex, ki so nastale kot rešitve dvojne rabe. Izpostavila je, da se tudi v okviru Programa STEP takšne vsebine lahko vključujejo, zato bi bilo po njenem mnenju smiselno ponovno razmisliti o pristopu in možnostih vključevanja tega področja, zlasti glede na obseg razpoložljivih sredstev. Ob tem je izrazila pripravljenost za sodelovanje ter poudarila, da ima tudi Ministrstvo za obrambo ustrezno strokovno znanje na tem področju. Zaključila je z opozorilom, da ne sme priti do napačnega razumevanja, da dvojna raba pomeni zgolj vojaške projekte, temveč gre za širši koncept tehnologij z večnamensko uporabo.
mag. Marko Koprivc, MKRR, se je zahvalil za dodatno pojasnilo glede dvojne rabe in pojasnil, da njegova prejšnja izjava ni bila neposredno naslovljena na konkretno izvajanje, temveč je šlo za splošno osebno stališče glede financiranja vojaških dejavnosti iz kohezijskih sredstev. Ob tem je poudaril, da bodo v nadaljevanju preverili možnosti, kaj je še mogoče na tem področju vključiti. V zvezi s podporo industriji dvojne rabe je poudaril, da vseh pobud zaradi omejenih sredstev ni mogoče vključiti. Napovedal je, da bodo program v prihodnjem letu ponovno odpirali, kjer bodo po potrebi preverili dodatne možnosti prerazporeditev, ob zavedanju, da se finančna perspektiva že bliža koncu. Hkrati je opozoril, da že potekajo razprave o prihodnosti kohezijske politike po letu 2028, kjer bodo nove priložnosti za obravnavane vsebine. Poudaril je, da je trenutna rešitev rezultat kompromisa, pri katerem je vsak deležnik moral deloma popustiti. Ob tem je izrazil tudi obžalovanje zaradi zmanjšanja sredstev iz socialnega sklada, vendar ocenil, da dogovor omogoča bolj učinkovito koriščenje sredstev v nadaljevanju obdobja. 

mag. Marko Koprivc, MKRR, je dal na glasovanje točko 4 in ZA je glasovalo 36 članov ali namestnikov po pooblastilu, noben ni bil vzdržan, noben proti. Sprejet je bil:
Sklep št. 4: Odbor za spremljanje je potrdil predlog spremembe Programa evropske kohezijske politike v obdobju 2021–2027 in nalaga Ministrstvu za kohezijo in regionalni razvoj, da ga v sodelovanju s posredniškimi telesi administrativno in tehnično uskladi z Evropsko Komisijo ter pošlje preko SFC najkasneje do konca decembra 2025. 

mag. Marko Koprivc, MKRR, se je zahvalil vsem partnerjem, predstavnikom regij in Evropski komisiji za sodelovanje, usklajevanja in podporo v procesu priprave sprememb. Poudaril je, da so dosegli največ, kar je bilo v danih okoliščinah mogoče, ter izrazil pričakovanje, da bodo spremembe prispevale k hitrejšemu koriščenju sredstev in izboljšanju kakovosti življenja, zlasti na področjih, kot je stanovanjska politika. Zaključil je obravnavo točke dnevnega reda ter po odmoru napovedal prehod na naslednjo točko, ki se nanaša na predstavitev aktivnosti organa za računovodenje in organa za revidiranje.
5. Predstavitev aktivnosti organa za računovodenje in organa za revidiranje

ga. Evelyn Filip, MF-CA, je podala predstavitev aktivnosti organa za računovodenje. Povedala je, da so se finančni tokovi z Evropsko komisijo začeli s predplačili, do katerih je Slovenija pridobila pravico ob prvi potrditvi Programa. Pojasnila je, da so v celotnem obdobju prejeli nekaj več kot 218 mio EUR predplačil, od tega v tekočem letu dobrih 47 mio EUR. Izpostavila je, da je višina teh predplačil pomembna, ker zmanjšuje obveznost za doseganje pravila N+3 v letu 2025. Dodala je, da v letošnjem letu vračil letnih predplačil še ni bilo. Opozorila je tudi, da so že prejeli 20-odstotno predplačilo za STEP. Nadalje je pojasnila, da so v letošnjem letu na Evropsko komisijo poslali več zahtevkov za plačilo ter skupaj certificirali prispevek skupnosti v višini 212 mio EUR. Za zadnje tri poslane zahtevke v višini 53 mio EUR plačila še niso prejeli, medtem ko so bila ostala plačila že izvedena. V zvezi z napovedmi je navedla, da so jih za leti 2025 in 2026 pripravili že v juliju. Ob tem je opozorila, da bo realizacija v letu 2025 glede na prvotno optimistično napoved nižja za približno 60 do 70 mio EUR. Prvotno načrtovanih skoraj 430 mio EUR se bo tako znižalo na približno 360 do 370 mio EUR. Pojasnila je, da napovedi za leto 2026 niso spreminjali, saj se trenutno osredotočajo na doseganje pravila N+3. Skupno so za leti 2025 in 2026 napovedali realizacijo v višini približno ene tretjine vseh razpoložljivih sredstev. V nadaljevanju je predstavila stanje glede pravila N+3. Povedala je, da finančna obveznost za leto 2025 znaša nekaj manj kot 600 mio EUR, ki pa se zmanjšuje za prejeta predplačila. Ob tem je poudarila, da so do sedaj certificirali 212 mio EUR izdatkov, kar pomeni, da morajo do konca obdobja v Bruselj poslati še približno 170 mio EUR. Dodala je, da so v državnem proračunu za letošnje leto zagotovili 422 mio EUR pravic porabe. Izpostavila je, da se stanje glede prevzetih obveznosti bistveno izboljšuje, kar pozitivno vpliva na doseganje ciljev. Povedala je, da poteka tesno sodelovanje med organom za računovodenje, organom upravljanja in resornimi ministrstvi, v okviru rednih sestankov, na katerih spremljajo napredek. Na koncu je izrazila optimizem, da bo pravilo N+3 uspešno doseženo. Pojasnila je še, da predvidevajo pošiljanje zahtevkov za plačila konec decembra, predvidoma 30. decembra, saj je večina izplačil načrtovana v prvi polovici decembra 2025. 
ga. Mirjam Novakovič, MF-UNP, je pozdravila prisotne ter v predstavitvi, ki se nahaja na: »5_2_Prezentacija-RO_OzS-EKP-nov.25_koncna_Mirjam.pptx« predstavila aktivnosti organa za revidiranje v okviru četrtega obračunskega leta. Pojasnila je, da naloge revizijskega organa za Program EKP izvaja Sektor za revizijo EU skladov deljenega upravljanja. Kot ključni cilj je navedla pripravo letnega poročila o nadzoru in revizijskega mnenja, ki ga morajo Evropski komisiji predložiti do 15. februarja naslednjega leta. Predstavila je glavne revizijske aktivnosti iz let 2024 in 2025, ki so vključevale revizije operacij in revizije sistema. Pojasnila je, da so v letu 2024 začeli izvajanje revizij za novo finančno obdobje, pripravili revizijsko strategijo ter analizirali nova posredniška telesa. Izvedli so tri revizije sistema pri posredniških telesih MKRR, MDP in MSP. V letu 2025 so nadaljevali s pripravljalnimi aktivnostmi, pripravili letni načrt in metodologijo za revizije operacij. Aprila so izvedli izbor vzorca na podlagi podatkov organa za računovodenje ter nato izvedli revizije operacij, pri čemer so do predstavitve zaključili 17 revizij, ena pa je bila še v teku. Izvedli so tudi revizijo sistema pri Ministrstvu za visoko šolstvo, znanost in inovacije. Povedala je, da so v četrtem obračunskem letu revidirali izdatke v višini približno 162 milijonov evrov, pri čemer so s statističnim vzorčenjem izbrali 18 operacij in približno 105 milijonov evrov izdatkov za revizijo. Predstavila je ključne ugotovitve, pri čemer so zaznali več nepravilnosti, predvsem povezanih z napačno uporabo metodologij in pomanjkljivo dokumentacijo. Del nepravilnosti je bil opredeljen kot sistemski, del pa kot naključen. Ocenila je, da so glavne težave povezane z uporabo poenostavljenih oblik stroškov, kjer uporabljene metode niso vedno izpolnjevale zahtev po pravičnosti, preglednosti in preverljivosti. Poleg tega so ugotovili tudi primere manjkajoče dokumentacije, neupoštevanja podatkov o dejanskih lastnikih ter posamezne neupravičene izdatke, pri čemer vsi ti primeri niso nujno imeli finančnih posledic. Na področju revizij sistema je pojasnila, da so v vseh pregledanih primerih podali oceno kategorije 2, kar pomeni, da sistem deluje, vendar so potrebne določene izboljšave. Skupno so podali več ugotovitev in priporočil za posamezna posredniška telesa. Za leto 2026 je napovedala nadaljnje aktivnosti, vključno z revizijo sistema organa upravljanja, horizontalno revizijo IT-sistema s pomočjo zunanjega izvajalca, dodatnimi revizijami ter rednimi revizijami operacij in računovodskih izkazov. Opozorila je tudi, da je v prihodnjem letu predvidena revizija Evropske komisije.
g. Andreas Von-Busch, EK, DG Regio, se je zahvalil za predstavitev in izrazil zadovoljstvo, da Slovenija ostaja ena redkih držav članic brez večjih primerov goljufij, obravnavanih s strani OLAF, kar po njegovi oceni kaže na učinkovito izvajanje Programa. Ob tem je poudaril, da napovedi plačil ostajajo občutljiv element ter pozval k čim bolj natančnemu načrtovanju, saj je to ključno za pregledno upravljanje izdatkov.

mag. Marko Koprivc, MKRR, je  je pristopil k glasovanju v  točki 5 in ZA je glasovalo 36 članov ali namestnikov po pooblastilu. Sprejet je bil:

Sklep št. 5: Odbor za spremljanje se je seznanil s predstavitvijo aktivnosti organa za računovodenje in organa za revidiranje.

6. Predstavitev in potrditev spremembe Meril za izbor operacij v okviru Programa evropske kohezijske politike v obdobju 2021-2027 v Sloveniji

Po odmoru je predsedujoči odprl šesto točko dnevnega reda, ki se je nanašala na predstavitev in potrditev osnutka spremembe Meril za izbor operacij v okviru Programa EKP 2021–2027. K predstavitvi je povabil vodjo Sektorja za sklade, ga. Ireno Brcko-Kogoj.

ga. Irena Brcko-Kogoj, MKRR, je uvodoma pojasnila, da Merila za izbor operacij predstavljajo enega ključnih elementov kohezijske politike, saj neposredno vplivajo na izbor in odobravanje projektov. Izpostavila je, da so se na podlagi preteklih izkušenj odločili za bolj skrbno in vključujočo pripravo Meril ter jih članom Odbora za spremljanje predhodno posredovali. Poudarila je, da so bila Merila poslana 17. novembra, nato pa so jih 21. novembra skupaj z več kot 60 % člani odbora tudi obravnavali. Na srečanju so pregledali tako administrativne kot vsebinske spremembe, pri čemer je bil glavni poudarek na Merilih za nove specifične cilje, ki izhajajo iz predlaganih sprememb Programa. Navedla je, da pisnih pripomb na Merila načeloma ni bilo, razen poznejšega odziva Gospodarske zbornice, ki pa po njenem mnenju ni bil neposredno vezan na konkretna Merila. V nadaljevanju je predstavila ključne novosti. Prvi nov specifični cilj se je nanašal na energetski prehod, kjer so Merila usmerjena v spodbujanje razvoja elektroenergetskih omrežij, vključevanje obnovljivih virov energije, shranjevanje energije ter izboljšanje stabilnosti in fleksibilnosti sistema. Poudarila je, da bodo pri ocenjevanju projektov ključen kriterij prispevek k nacionalnim energetskim ciljem, vključno z naprednimi sistemi upravljanja in regulacije. Drugi nov specifični cilj se je nanašal na področje dvojne rabe, pri čemer je bilo posebej izpostavljeno, da gre primarno za civilno infrastrukturo z možnostjo uporabe tudi v kriznih ali izrednih razmerah. Pojasnila je, da bodo Merila usmerjena v projekte na področju zdravstvene, izobraževalne in zaščitno-reševalne infrastrukture, zlasti v povezavi z vzpostavitvijo nacionalnega centra za zaščito in reševanje. Tretji specifični cilj se je nanašal na dostopna stanovanja. Poudarila je, da bodo sredstva namenjena projektom javnih najemnih in oskrbovanih stanovanj, ki morajo izpolnjevati visoke standarde pripravljenosti, vključno s pravnomočnimi dovoljenji, zaprto finančno konstrukcijo ter skladnostjo z zakonodajo. Izpostavila je tudi zahteve glede energetske učinkovitosti stavb in prispevka k nacionalnemu stanovanjskemu programu. Zaključila je, da so predstavljene spremembe ključne za izvajanje novih prioritet Programa ter da so Merila pripravljena na način, ki omogoča učinkovito in transparentno izbiro projektov. Povabila je prisotne k morebitnim vprašanjem.
RAZPRAVA

ga. Katja Bučan, GZS, je je uvodoma pojasnila, da se ponovno oglaša in da želi podati kratko vprašanje glede Meril za izbor operacij. Zanimalo jo je, ali bi bilo smiselno že v tej fazi v Merila izrecno vključiti podjetja kot upravičence ali pa se to umešča širše v kategorijo subjektov, ki lahko bistveno prispevajo k ciljem posameznih ukrepov. Ob tem je izrazila tudi dvom glede pravočasnosti takšnega predloga, saj je ocenila, da bi morebitne vsebinske spremembe Programa lahko naknadno vplivale tudi na prilagoditev Meril. Zato je odprla vprašanje, ali je v tej fazi sploh smiselno podajati takšne pripombe ali pa bi bilo ustrezneje počakati na morebitne spremembe Programa.
ga. Irena Brcko-Kogoj, MKRR, je odgovorila na vprašanje predstavnice Gospodarske zbornice glede vključevanja podjetij kot upravičencev v Merila. Pojasnila je, da so Merila ključni element kohezijske politike in da so neposredno vezana na vsebino Programa. Poudarila je, da se v primeru spremembe Programa tudi Merila ustrezno prilagodijo. Ob tem je dodala, da mora vsako takšno spremembo Meril ponovno potrditi Odbor za spremljanje. Zaključila je, da je prilagajanje Meril pričakovan in običajen proces, kadar spremembe Programa vplivajo na njihovo vsebino.

ga. Saša Heath Drugovič, Združenje mestnih občin Slovenije, je podala pobudo, za sistematično urejanje komplementarnosti različnih virov financiranja. Poudarila je, da pri velikih projektih, kot je na primer projekt Rotovž, ni mogoče zagotoviti celotne finančne konstrukcije zgolj iz enega vira, zato je nujno povezovanje različnih finančnih instrumentov. Ocenila je, da v Sloveniji za tak pristop obstaja potreba, vendar še ni ustrezno sistemsko urejen. Pozvala je, da se na ravni države začne resneje obravnavati možnosti za vzpostavitev pogojev, ki bi omogočili učinkovito kombiniranje različnih virov financiranja. Zaključila je, da je za to potrebno skupno prizadevanje in iskanje ustreznih rešitev.
ga. Irena Brcko-Kogoj, MKRR, je pritrdila izpostavljeni pobudi in poudarila, da je bilo vprašanje komplementarnosti virov sicer pravilno naslovljeno, vendar ni neposredno povezano z Merili za izbor operacij. Strinjala se je, da bo v prihodnje nujno sistematično obravnavati povezovanje različnih finančnih virov, ne le v okviru Združenja mestnih občin Slovenije, temveč tudi širše pri drugih projektih. Poudarila je, da bo usklajevanje in kombiniranje sredstev iz različnih virov ključnega pomena za uspešno izvedbo večjih projektov. Zaključila je, da bo treba to področje ustrezno nasloviti in razviti rešitve, ki bodo omogočale učinkovito izvajanje tovrstnih projektov.
g. Andreas Von-Busch, EK, DG Regio, je podal prvo oceno predlaganih Meril za izbor operacij. Pojasnil je, da razprava o Merilih še ni bila poglobljena, saj bo ta bolj smiselna po dokončni potrditvi spremembe Programa. Ocenil je, da so predlagana Merila v tej fazi še precej splošna in odražajo predvsem osnovne zahteve, povezane z novimi prioritetami. Ob tem je poudaril, da bi morala biti Merila bolj jasno povezana s cilji in prioritetami Programa ter bolj natančno opredeljena. Opozoril je tudi na tveganje, da preveč splošno zastavljena Merila lahko privedejo do velikega števila prijav, kar lahko oteži postopek izbire projektov. Zato je predlagal, da se pri nadaljnjem delu Merila skrbno premislijo in po potrebi dodatno natančneje oblikujejo. Zaključil je, da trenutna Merila predstavljajo osnovni okvir, ki pa ga bo treba še nadgraditi glede na končno vsebino programskih sprememb.
ga. Irena Brcko-Kogoj, MKRR, je odgovorila na oceno predstavnika Evropske komisije in poudarila, da se z izpostavljenimi ugotovitvami strinja. Pojasnila je, da je bil čas za pripravo spremembe Programa zaradi poznega sprejema pravnega akta Evropske komisije zelo omejen, kar se odraža tudi v trenutno bolj splošno oblikovanih merilih. Ob tem je izpostavila, da obstaja prostor za nadaljnje izboljšave in natančnejšo opredelitev Meril, zlasti po dokončni potrditvi spremembe Programa. Predlagala je, da se morebitne nadgradnje in dopolnitve Meril obravnavajo na eni od prihodnjih sej Odbora za spremljanje. Zaključila je, da bo nadaljnje delo na Merilih usmerjeno v njihovo prilagoditev in izboljšanje glede na končno vsebino programskih sprememb.

mag. Marko Koprivc, MKRR, je dal na glasovanje točko 6. in ZA je glasovalo 36 članov ali namestnikov po pooblastilu. Sprejet je bil:

Sklep št. 6: Odbor za spremljanje je potrdil Merila za izbor operacij v okviru Programa evropske kohezijske politike v obdobju 2021–2027 in nalaga Ministrstvu za kohezijo in regionalni razvoj, da jih administrativno in tehnično uskladi ter objavi na internetnih straneh.

7. Predstavitev komunikacijskih aktivnosti kohezijske politike 2021–2027
mag. Marko Koprivc, MKRR, je napovedal predstavitev: »7_Komuniciranje_271125«, ki se nahaja na: 5. seja odbora za spremljanje EKP - Evropska sredstva.

ga. Tina Čuček Šmid, MKRR, je predstavila komunikacijske aktivnosti s področja kohezijske politike v letu 2025 in načrte za leto 2026. Pojasnila je, da se strateški cilji in uporabljena komunikacijska orodja niso spreminjali ter da še naprej uporabljajo različne kanale, kot so družbena omrežja, mesečno glasilo Vizija kohezija, spletni portal in svetovalka Ema, hkrati pa izvajajo različni dogodk in promocijske kampanje za ciljne skupine. Izpostavila je platformo Dobre zgodbe Evrope, ki vključuje lastno video produkcijo in medijsko oglaševanje. Pojasnila je, da so v letu 2025 pripravili 28 novih video vsebin ter ponovno objavili 17 starejših, pri čemer so z uvedbo plačane promocije, tudi za projekte ESS, bistveno povečali doseg, zlasti na družbenih omrežjih. Ocenila je, da je plačana promocija ključna za učinkovitost komunikacijskih aktivnosti. Poudarila je tudi pomen sodelovanja z mediji, zlasti z največjim spletnim portalom 24ur.com, kjer so vzpostavili posebno rubriko, in napovedala prizadevanja za širitev teh vsebin tudi na televizijo. Predstavila je projekt EU projekt, moj projekt, ki povezuje upravičence in spodbuja lokalno promocijo projektov, ter projekt Šola kohezije, kjer sodelujejo dijaki in študenti pri pripravi komunikacijskih vsebin. Izpostavila je tudi sodelovanje mladih na platformah, kot je TikTok. Omenila je še potujoče pisarne, udeležbo na dogodkih ter organizacijo komunikacijskih dogodkov večjih projektov. Pojasnila je, da razmišljajo o nadgradnji teh aktivnosti, da bi povečali njihovo učinkovitost. Predstavila je delovanje svetovalke Eme in napovedala okrepitev promocije, zlasti z radijskim oglaševanjem, vezanim na objavo večjih razpisov. Na koncu je predstavila preliminarne rezultate javnomnenjske raziskave. Ugotovila je, da je splošna prepoznavnost EU projektov ostala visoka (okoli 81 %), pomembno pa se je izboljšalo poznavanje konkretnih projektov ter zaznava pozitivnega vpliva kohezijske politike, ki je doseglo 90 %. Izpostavila je, da prebivalci informacije najpogosteje pridobivajo prek spletnih portalov in označb na projektih. Zaključila je, da rezultati potrjujejo uspešnost komunikacijskih aktivnosti ter pomen kombiniranja digitalnih in tradicionalnih medijev za učinkovito doseganje različnih ciljnih skupin.
Vrh obrazca
g. Gašper Kavšek, EK, DG Regio, je ocenil, da Slovenija ostaja primer dobre prakse komuniciranja evropskih sredstev ter da se komunikacijske aktivnosti ne le ohranjajo, ampak tudi nadgrajujejo. Izpostavil je prizadevanja za iskanje novih pristopov, uporabo različnih formatov in medijev ter učinkovito doseganje različnih ciljnih skupin, kar je skladno s pričakovanji Evropske komisije glede povečanja prepoznavnosti evropskih sredstev. V zaključku je komentiral tudi rezultate javnomnenjske raziskave ter ocenil, da ti ne predstavljajo le uspeha komunikacijskih aktivnosti, ampak tudi širše potrjujejo, da delo vseh članov Odbora za spremljanje dosega vidne rezultate v javnosti. Sklenil je, da predstavljeni rezultati potrjujejo, da Program in njegove aktivnosti sledijo pravilni smeri.
ga. Jana Trošt, EK, DG EMPL, je podala kratek komentar ter se pridružila pozitivni oceni predhodnega govorca. Poudarila je, da so sporočila glede uspešnosti komunikacijskih aktivnosti podobna, vendar je posebej izpostavila pomemben napredek na tem področju. Kot ključen dejavnik izboljšanja je navedla odločitev organa upravljanja, da del sredstev nameni tudi za oglaševanje na družbenih omrežjih, kar je po njenem mnenju bistveno prispevalo k večji prepoznavnosti, zlasti projektov ESS. Posebej je izpostavila tudi pozitiven rezultat, da so evropske projekte v večji meri prepoznali starejši, zlasti upokojenci, kar je ocenila kot pomembno glede na demografsko strukturo Slovenije in staranje prebivalstva. Zaključila je s pohvalo izvedenih aktivnosti ter spodbudila nadaljevanje tovrstnega pristopa tudi v prihodnje.
g. Marko Koprivc, MKRR, je podal zaključni komentar in poudaril, da je kakovostno komuniciranje kohezijske politike izjemno pomembno. Izpostavil je, da namen teh aktivnosti ni zgolj predstavitev doseženega, temveč tudi krepitev zavedanja o pomenu Evropske unije in njenih mehanizmov. Poudaril je, da komunikacija prispeva k razumevanju pozitivnih učinkov članstva v Evropski uniji, zlasti glede izboljšanja kakovosti življenja prebivalcev. Ob tem je izpostavil pomen promocije evropske solidarnosti in vlogo kohezijske politike pri zmanjševanju razvojnih razlik ter omogočanju napredka manj razvitim območjem. Ocenil je, da je tovrstno komuniciranje še posebej pomembno v času, ko se pojavljajo različna kritična stališča do Evropske unije, ter da je naloga vseh deležnikov, da poudarjajo pozitivne učinke evropskih sredstev.

Sledilo je glasovanju o točki 7 in ZA glasovalo 36 članov ali namestnikov po pooblastilu. Sprejet je bil:

Dno obrazca

Sklep št. 7: Odbor za spremljanje se je seznanil s komunikacijskimi aktivnostmi vsebin Programa evropske kohezijske politike v obdobju 2021–2027.

8. Razno
g. Andreas von Busch, EK, DG Regio, je podal kratke zaključne besede ter poudaril, da je bila seja produktivna in vsebinsko bogata. Ocenil je, da je razprava o spremembah Programa potekala zelo kakovostno in konstruktivno. Pojasnil je, da bo Evropska komisija nadaljevala z obravnavo predloga sprememb ter podala svoje pripombe takoj po prejemu formalne oddaje Programa. Ob tem je izpostavil, da bodo v začetku prihodnjega leta potekala še dodatna dvostranska usklajevanja, v okviru katerih bodo predlog še dodatno izpopolnili. Izrazil je pričakovanje, da bodo spremembe Programa prispevale k njegovi nadaljnji izboljšavi, zlasti v kontekstu večletnega finančnega okvira (MFF) in določenih prednostnih usmeritev.
g. Michael Morass, EK, DG EMPL, se je zahvalil ter poudaril, da pričakuje, da bo srečanje spodbudilo nadaljnje izboljšave pri izvajanju Programa. Posebej je izpostavil pomen prihajajočega zagona akcijskega načrta za spretnosti, ki je bil predviden za 29. januar 2026. Izrazil je pričakovanje, da bodo k njegovemu oblikovanju aktivno prispevali tako predstavniki ministrstev kot tudi širši krog deležnikov, prisotnih na srečanju. Poudaril je, da bo organ upravljanja v naslednjih tednih pripravljal ta dogodek in koordiniral nadaljnje aktivnosti. Zaključil je z zahvalo in poudarkom na nadaljnjem sodelovanju.
g. Marko Koprivc, MKRR, je zaključil sejo Odbora za spremljanje ter se zahvalil predstavnikom Evropske komisije za konstruktivno sodelovanje. Poudaril je, da je bilo za vse udeležence težko obdobje intenzivnih usklajevanj, vendar so s skupnimi prizadevanji uspeli pripraviti spremembe Programa. Izrazil je prepričanje, da bodo do konca leta uspešno dosegli tudi finančni mejnik N+3 ter da bodo spremembe Programa v prihodnjih letih uspešno implementirane. Ob tem je poudaril, da je končni cilj vseh aktivnosti izboljšanje kakovosti življenja državljank in državljanov Slovenije. Posebej se je zahvalil članicam in članom odbora, predstavnikom Evropske komisije ter gostiteljem, Univerzi v Mariboru in Fakulteti za elektrotehniko za organizacijo srečanja in podporo. Ob tem je izpostavil pomen vlaganj v znanje in razvoj, ki prinašajo konkretne rezultate. 
KONČNI SKLEPI

5. seje Odbora za spremljanje Programa evropske kohezijske politike v obdobju 2021–2027
FAKULTETA ZA ELEKTROTEHNIKO, RAČUNALNIŠTVO IN INFORMATIKO

Univerza v Mariboru, Koroška cesta 46, Maribor

četrtek, 27. november 2025

Sklep št. 1: Odbor za spremljanje sprejme predlagani dnevni red. 

Sklep št. 2: Odbor za spremljanje Programa evropske kohezijske politike v obdobju 2021–2027 potrdi Zapisnik 4. redne seje Odbora za spremljanje Programa evropske kohezijske politike v obdobju 2021–2027 skupaj s predlaganimi dopolnitvami.

Sklep št. 3: Odbor za spremljanje se je seznanil z izvajanjem Programa evropske kohezijske politike v obdobju 2021–2027 za podporo iz ESRR, KS, ESS+ in SPP v okviru cilja “naložbe za delovna mesta in rast” v Sloveniji, stanjem izpolnjevanja omogočitvenih pogojev, krepitvijo upravnih zmogljivosti, napredkom pri izvajanju operacij strateškega pomena in izvajanjem načrta vrednotenj v obdobju 2021–2027.
Sklep št. 4: Odbor za spremljanje je potrdil predlog spremembe Programa evropske kohezijske politike v obdobju 2021–2027 in nalaga Ministrstvu za kohezijo in regionalni razvoj, da ga v sodelovanju s posredniškimi telesi administrativno in tehnično uskladi z Evropsko Komisijo ter pošlje preko SFC najkasneje do konca decembra 2025. 

Sklep št. 5: Odbor za spremljanje se je seznanil s predstavitvijo aktivnosti organa za računovodenje in organa za revidiranje.

Sklep št. 6: Odbor za spremljanje je potrdil Merila za izbor operacij v okviru Programa evropske kohezijske politike v obdobju 2021–2027 in nalaga Ministrstvu za kohezijo in regionalni razvoj, da jih administrativno in tehnično uskladi ter objavi na internetnih straneh.

Sklep št. 7: Odbor za spremljanje se je seznanil s komunikacijskimi aktivnostmi vsebin Programa evropske kohezijske politike v obdobju 2021–2027.

Rok Šimenc, državni sekretar
predsednik odbora za spremljanje

